CELEX: 32015L0653
Language: lv
Date: 2015-04-24 00:00:00
Title: Komisijas Direktīva (ES) 2015/653 (2015. gada 24. aprīlis), ar ko groza Eiropas Parlamenta un Padomes Direktīvu 2006/126/EK par vadītāju apliecībām (Dokuments attiecas uz EEZ)

25.4.2015   
               
               
                  LV
               
               
                  Eiropas Savienības Oficiālais Vēstnesis
               
               
                  L 107/68
               
            KOMISIJAS DIREKTĪVA (ES) 2015/653
      (2015. gada 24. aprīlis),
      ar ko groza Eiropas Parlamenta un Padomes Direktīvu 2006/126/EK par vadītāju apliecībām
      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2006. gada 20. decembra Direktīvu 2006/126/EK par vadītāju apliecībām (1) un jo īpaši tās 8. pantu,
      tā kā:
      
                  (1)
               
               
                  Ņemot vērā zinātnes un tehnikas sasniegumus, jo īpaši saistībā ar transportlīdzekļa pielāgošanu un tehnisko atbalstu vadītājiem ar invaliditāti, būtu jāatjaunina Direktīvas 2006/126/EK I pielikumā izklāstītie kodi un apakškodi.
               
            
                  (2)
               
               
                  Lai ņemtu vērā jauno tehnoloģiju attīstību, kodiem un apakškodiem vajadzētu būt orientētiem uz funkcionalitāti. Lai vienkāršotu administratīvo procedūru, daži kodi būtu jāsvītro, jāapvieno ar citiem kodiem vai jāsaīsina.
               
            
                  (3)
               
               
                  Lai samazinātu slogu vadītājiem ar invaliditāti, attiecīgā gadījumā būtu jānodrošina iespēja minētajiem vadītājiem vadīt transportlīdzekli bez tehniskas pielāgošanas. Tā kā mūsdienu transportlīdzekļu tehnoloģijas vadītājiem ļauj noteiktus standarta transportlīdzekļus vadīt ar ierobežotu spēku, piemēram, stūrējot vai bremzējot, un lai vadītājiem sniegtu lielāku elastību, vienlaikus nodrošinot drošu transportlīdzekļa vadīšanu, būtu jāievieš kodi, kas ļautu vadīt transportlīdzekļus, kuri ir saderīgi ar maksimālo spēku, ko vadītājs ir spējīgs radīt.
               
            
                  (4)
               
               
                  Dažus kodus, kas patlaban attiecas uz medicīnisko stāvokli, varētu izmantot citiem ceļu satiksmes drošības mērķiem, samazinot augsta riska situācijas, piemēram, iesācēju vai gados vecu vadītāju gadījumā. Tādēļ būtu jāizveido sadaļa arī šiem braukšanas ierobežojumu kodiem.
               
            
                  (5)
               
               
                  Lai uzlabotu ceļu satiksmes drošību, vairākas dalībvalstis ir ieviesušas vai plāno ieviest programmas, saskaņā ar kurām vadītājiem būs atļauts izmantot tikai tādus transportlīdzekļus, kas aprīkoti ar alkometrisku autobloķētāju. Lai atvieglotu alkometrisku autobloķētāju ieviešanu un apstiprināšanu, ņemot vērā ieteikumus pētījumā par autovadīšanas nepieļaušanu reibumā ar alkometrisku autobloķētāju palīdzību (2), šim nolūkam būtu jāievieš saskaņots kods.
               
            
                  (6)
               
               
                  Saskaņā ar dalībvalstu un Komisijas 2011. gada 28. septembra kopīgo politisko deklarāciju par skaidrojošiem dokumentiem (3) dalībvalstis ir apņēmušās pamatotos gadījumos paziņojumam par transponēšanas pasākumiem pievienot vienu vai vairākus dokumentus, kuros ir paskaidrota saikne starp direktīvas elementiem un valstu pieņemto transponēšanas instrumentu attiecīgajām daļām.
               
            
                  (7)
               
               
                  Tādēļ Direktīva 2006/126/EK būtu attiecīgi jāgroza.
               
            
                  (8)
               
               
                  Šajā direktīvā paredzētie pasākumi atbilst Vadītāju apliecību komitejas atzinumam,
               
            IR PIEŅĒMUSI ŠO DIREKTĪVU.
      1. pants
      Direktīvas 2006/126/EK I pielikumu groza saskaņā ar šīs direktīvas pielikumu.
      2. pants
      1.   Dalībvalstīm jānodrošina normatīvo un administratīvo aktu stāšanās spēkā, lai vēlākais līdz 2017. gada 1. janvārim izpildītu šīs direktīvas prasības. Dalībvalstis Komisijai tūlīt dara zināmus šos aktus.
      Kad dalībvalstis pieņem minētos noteikumus, tajos iekļauj atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
      2.   Dalībvalstis dara Komisijai zināmus galvenos noteikumus tiesību aktos, ko tās pieņem jomā, uz kuru attiecas šī direktīva.
      3. pants
      Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
      4. pants
      Šī direktīva ir adresēta dalībvalstīm.
      
         Briselē, 2015. gada 24. aprīlī
         
            
               Komisijas vārdā –
            
            
               priekšsēdētājs
            
            Jean-Claude JUNCKER
         
      
      
         (1)  OV L 403, 30.12.2006., 18. lpp.
      
      
         (2)  Pētījums par autovadīšanas nepieļaušanu reibumā ar alkometrisku autobloķētāju palīdzību, sk.: http://ec.europa.eu/transport/road_safety/pdf/behavior/study_alcohol_interlock.pdf.
      
         (3)  OV C 369, 17.12.2011., 14. lpp.
      
      
         PIELIKUMS
         Direktīvas 2006/126/EK I pielikuma 3. iedaļā attiecībā uz vadītāja apliecības otro pusi a) punkta 12. apakšpunktu aizstāj ar šādu:
         
            
                        “12.
                     
                     
                        pretī attiecīgajai kategorijai kodu norādes par papildu informāciju/ierobežojumiem.
                     
                  Kodi ir šādi:
            —   kodi 01–99: saskaņotie Eiropas Savienības kodi
            VADĪTĀJS (medicīniski apsvērumi)
            
               01. Redzes korekcija un/vai aizsardzība
            
               01.01. Brilles
            
               01.02. Kontaktlēca(-as)
            
               01.05. Acu aizsegs
            
               01.06. Brilles vai kontaktlēcas
            
               01.07. Specifiski optiskie palīglīdzekļi
            
               02. Dzirdes aparāti/saziņas palīglīdzekļi
            
               03. Locekļu protēze/ortoze
            
               03.01. Augšējo ekstremitāšu protēze/ortoze
            
               03.02. Apakšējo ekstremitāšu protēze/ortoze
            TRANSPORTLĪDZEKĻA PIELĀGOŠANA
            
               10. Pārveidota transmisija
            
               10.02. Automātiska pārnesumu pārslēgšana
            
               10.04. Pielāgota transmisijas vadības ierīce
            
               15. Pārveidots sajūgs
            
               15.01. Pielāgots sajūga pedālis
            
               15.02. Ar roku darbināms sajūgs
            
               15.03. Automātisks sajūgs
            
               15.04. Līdzeklis, kas novērš traucēkļus sajūga pedālim vai tā iedarbināšanu
            
               20. Pārveidotas bremžu sistēmas
            
               20.01. Pielāgots bremžu pedālis
            
               20.03. Bremžu pedālis, kas piemērots darbībai ar kreiso kāju
            
               20.04. Slīdošs bremžu pedālis
            
               20.05. Noliekts bremžu pedālis
            
               20.06. Ar roku darbināmas bremzes
            
               20.07. Maksimālais spēks bremžu darbināšanai … N (*) (piemēram, “20.07(300N)”)
            
               20.09. Pielāgotas stāvbremzes
            
               20.12. Līdzeklis, kas novērš traucēkļus bremžu pedālim vai tā iedarbināšanu
            
               20.13. Ar celi darbināmas bremzes
            
               20.14. Bremžu sistēma, kuru palīdz darbināt ārējs spēks
            
               25. Pārveidota akseleratora sistēma
            
               25.01. Pielāgots akseleratora pedālis
            
               25.03. Noliekts akseleratora pedālis
            
               25.04. Ar roku darbināms akselerators
            
               25.05. Ar celi darbināms akselerators
            
               25.06. Akselerators, kuru palīdz darbināt ārējs spēks
            
               25.08. Akseleratora pedālis kreisajā pusē
            
               25.09. Līdzeklis, kas novērš traucēkļus akseleratora pedālim vai tā iedarbināšanu
            
               31. Pedāļu pielāgojumi un pedāļu aizsargierīces
            
               31.01. Paralēlu pedāļu papildu komplekts
            
               31.02. Pedāļi vienā (vai gandrīz vienā) līmenī
            
               31.03. Līdzeklis, kas novērš traucēkļus akseleratora un bremžu pedālim vai to iedarbināšanu, ja pedāļus nedarbina ar kāju
            
               31.04. Paaugstināta grīda
            
               32. Apvienotas darba bremžu un akseleratora sistēmas
            
               32.01. Ar vienu roku darbināma apvienota darba bremžu un akseleratora sistēma
            
               32.02. Apvienota darba bremžu un akseleratora sistēma, ko darbina ārējs spēks
            
               33. Apvienotas darba bremžu, akseleratora un stūres sistēmas
            
               33.01. Ar vienu roku darbināma apvienota akseleratora, darba bremžu un stūres sistēma, ko darbina ārējs spēks
            
               33.02. Ar divām rokām darbināma apvienota akseleratora, darba bremžu un stūres sistēma, ko darbina ārējs spēks
            
               35. Pārveidots vadības ierīču izkārtojums (automobiļa lukturu, priekšējā stikla tīrītāja/mazgātāja, signāltaures, pagrieziena rādītāju u. c. slēdži)
            
               35.02. Vadības ierīces, kas darbināmas, neatlaižot stūres iekārtu
            
               35.03. Vadības ierīces, kas darbināmas ar kreiso roku, neatlaižot stūres iekārtu
            
               35.04. Vadības ierīces, kas darbināmas ar labo roku, neatlaižot stūres iekārtu
            
               35.05. Vadības ierīces, kas darbināmas, neatlaižot stūres iekārtu, kā arī akseleratora un bremžu mehānismus
            
               40. Pārveidota stūres iekārta
            
               40.01. Maksimālais spēks stūres iekārtas darbināšanai … N (*) (piemēram, “40.01(140N)”)
            
               40.05. Pielāgots stūres rats (lielāka/biezāka stūres rata daļa, samazināts diametrs utt.)
            
               40.06. Pielāgota stūres rata pozīcija
            
               40.09. Ar kāju darbināma stūres iekārta
            
               40.11. Stūres rats ar palīgierīci
            
               40.14. Ar vienu plaukstu/roku darbināma alternatīvi pielāgota stūres sistēma
            
               40.15. Ar divām plaukstām/rokām darbināma alternatīvi pielāgota stūres sistēma
            
               42. Pārveidotas atpakaļskata/sānskata ierīces
            
               42.01. Pielāgota atpakaļskata ierīce
            
               42.03. Papildu iekšējā ierīce sānskatam
            
               42.05. Neredzamās zonas pārredzamības ierīce
            
               43. Vadītāja sēdvieta
            
               43.01. Vadītāja sēdekļa augstums normālai pārredzamībai un normālā attālumā no stūres rata un pedāļiem
            
               43.02. Vadītāja sēdeklis, kas pielāgots ķermeņa formai
            
               43.03. Vadītāja sēdeklis ar sānu balstu labai stabilitātei
            
               43.04. Vadītāja sēdeklis ar roku balstu
            
               43.06. Pielāgota drošības josta
            
               43.07. Drošības josta ar balstu labai stabilitātei
            
               44. Pārveidoti motocikli (obligāti jānorāda kodu apakšpozīcijas)
            
               44.01. Vienoti darbināmas bremzes
            
               44.02. Pielāgotas priekšējo riteņu bremzes
            
               44.03. Pielāgotas pakaļējo riteņu bremzes
            
               44.04. Pielāgots akselerators
            
               44.08. Vadītāja sēdekļa augstums ļauj vadītājam, atrodoties sēdus stāvoklī, vienlaicīgi nolikt abas kājas uz virsmas un līdzsvarot motociklu apstāšanās un stāvēšanas laikā
            
               44.09. Maksimālais spēks priekšējo riteņu bremžu darbināšanai … N (*) (piemēram, “44.09(140N)”
            
               44.10. Maksimālais spēks pakaļējo riteņu bremžu darbināšanai … N (*) (piemēram, “44.10(240N)”
            
               44.11. Pielāgots kāju balsts
            
               44.12. Pielāgots rokturis
            
               45. Motocikls tikai ar blakusvāģi
            
               46. Tikai tricikli
            
               47. Vienīgi transportlīdzekļiem, kuriem ir vairāk nekā divi riteņi un kuri vadītājam nav jālīdzsvaro, uzsākot braukt, apstājoties vai stāvot
            
               50. Vienīgi konkrēts transportlīdzeklis/šasijas numurs (transportlīdzekļa identifikācijas numurs, VIN)
            Burti, ko papildu precizēšanai izmanto kopā ar kodiem 01–44:
            
               a kreisā puse
            
               b labā puse
            
               c plauksta
            
               d kāja
            
               e vidus
            
               f roka
            
               g īkšķis
            IEROBEŽOJUMU KODI
            
               61. Tikai braukšanai dienas laikā (piemēram, vienu stundu pēc saullēkta un vienu stundu pirms saulrieta)
            
               62. Tikai braukšanai … km rādiusā ap turētāja dzīvesvietu vai tikai pilsētā/reģionā
            
               63. Braukšana bez pasažieriem
            
               64. Tikai braukšanai ar ātrumu, kas nepārsniedz … km/h
            
               65. Braukšana atļauta tikai kopā ar vismaz līdzvērtīgas kategorijas vadītāja apliecības turētāju
            
               66. Bez piekabes
            
               67. Nedrīkst braukt pa automaģistrālēm
            
               68. Nedrīkst lietot alkoholiskus dzērienus
            
               69. Vienīgi tādu transportlīdzekļu vadīšanai, kas aprīkoti ar alkometrisku autobloķētāju saskaņā ar EN 50436. Norāde par derīguma termiņu nav obligāta (piemēram, “69” vai “69(01.01.2016.)”)
            ADMINISTRATĪVI JAUTĀJUMI
            
               70. Apliecības Nr. … maiņa, izsniedzējiestāde … (ES/ANO atšķirības zīme trešai valstij; piemēram, “70.0123456789.NL”)
            
               71. Apliecības Nr. … dublikāts (ES/ANO atšķirības zīme trešai valstij; piemēram, “71.987654321.HR”)
            
               73. Vienīgi B kategorijas transportlīdzekļiem – kvadricikliem ar motoru (B1)
            
               78. Vienīgi transportlīdzekļiem ar automātisko transmisiju
            
               79. (…) Šīs direktīvas 13. panta piemērošanas nolūkā – vienīgi transportlīdzekļi, kas atbilst iekavās norādītajām kategorijām
            
               79.01. Vienīgi divriteņu transportlīdzekļi ar blakusvāģi vai bez tā
            
               79.02. Vienīgi AM kategorijas trīsriteņu transportlīdzekļi vai vieglie kvadricikla tipa transportlīdzekļi
            
               79.03. Vienīgi tricikli
            
               79.04. Vienīgi tricikli kopā ar piekabi, kuras maksimāli pieļaujamā masa nepārsniedz 750 kg
            
               79.05. A1 kategorijas motocikls, kura jaudas un svara attiecība ir lielāka par 0,1 kW/kg
            
               79.06. BE kategorijas transportlīdzeklis, kura maksimāli pieļaujamā piekabes masa pārsniedz 3 500 kg
            
               80. Vienīgi A kategorijas mototricikla tipa transportlīdzekļa vadītāja apliecības turētāji, kas nav sasnieguši 24 gadu vecumu
            
               81. Vienīgi A kategorijas divriteņu motocikla tipa transportlīdzekļa vadītāja apliecības turētāji, kas nav sasnieguši 21 gada vecumu
            
               95. Vadītājs, kas ir kvalifikācijas sertifikāta turētājs un atbilst obligātajai profesionālai kvalifikācijai, kas noteikta Direktīvā 2003/59/EK līdz … (piemēram, “95(01.01.12.)”)
            
               96. B kategorijas transportlīdzekļi kopā ar piekabi, kuras maksimāli pieļaujamā masa nepārsniedz 750 kg, un kuru kopējā maksimāli pieļaujamā masa ir 3 500–4 250 kg
            
               97. Aizliegts vadīt C1 kategorijas transportlīdzekli, kas ietilpst Padomes Regulas (EEK) Nr. 3821/85 (**) piemērošanas jomā
            —   kodi, sākot no 100: valstu kodi, kas derīgi tikai braukšanai dalībvalstī, kas izsniedza apliecību.
            Ja kodu piemēro visām kategorijām, par kurām apliecība ir izsniegta, to var iespiest pie 9., 10. un 11. pozīcijas.